b'\n_START_ARTICLE_\nL\xc3\xa4mp\xc3\xb6herkkyys\n_START_PARAGRAPH_\nL\xc3\xa4mp\xc3\xb6herkkyys eli termokromaattisuus\xc2\xa0on aineen\xc2\xa0ominaisuus\xc2\xa0vaihtaa\xc2\xa0v\xc3\xa4ri\xc3\xa4\xc2\xa0l\xc3\xa4mp\xc3\xb6tilan\xc2\xa0muutoksen seurauksena. Muutos voi olla k\xc3\xa4ytt\xc3\xb6tarkoituksesta riippuen lukuisia kertoja toistettavissa tai pysyv\xc3\xa4. Esimerkki t\xc3\xa4st\xc3\xa4 on v\xc3\xa4ri\xc3\xa4 vaihtava sormus, joskin l\xc3\xa4mp\xc3\xb6herkkyydell\xc3\xa4 on muitakin k\xc3\xa4yt\xc3\xa4nn\xc3\xb6n sovelluksia kuten tuttipullo, joka vaihtaa v\xc3\xa4ri\xc3\xa4 kun neste on j\xc3\xa4\xc3\xa4htynyt juomakelpoiseksi, l\xc3\xa4mp\xc3\xb6herkkien tuotteiden kuten l\xc3\xa4\xc3\xa4ketieteellisten valmisteiden tai pakastetun ruoan kuljetusolosuhteiden varmistamiseen k\xc3\xa4ytetyt indikaattorit ja turvapainosovellukset. L\xc3\xa4mp\xc3\xb6herkk\xc3\xa4 painov\xc3\xa4ri lis\xc3\xa4\xc3\xa4 my\xc3\xb6s suosiotaan tarkastelijan huomion kiinnitt\xc3\xa4v\xc3\xa4n\xc3\xa4 suunnitteluelementtin\xc3\xa4._NEWLINE_L\xc3\xa4mp\xc3\xb6herkkyys on yksi monista v\xc3\xa4rinmuutoksen\xc2\xa0lajeista.\n_START_SECTION_\nOrgaaniset materiaalit\n_START_PARAGRAPH_\nKaksi yleisint\xc3\xa4 l\xc3\xa4mp\xc3\xb6herkkyyden toimintaperiaatetta perustuvat nestekiteisiin\xc2\xa0ja leukov\xc3\xa4riaineisiin. Nestekiteit\xc3\xa4 k\xc3\xa4ytet\xc3\xa4\xc3\xa4n tarkkuutta vaativissa sovelluksissa, sill\xc3\xa4 niiden reaktio voidaan suunnitella tarkoille l\xc3\xa4mp\xc3\xb6tilaeroille, mutta niiden v\xc3\xa4rivalikoima on toimintaperiaatteen vuoksi rajallinen. Leukov\xc3\xa4riaineet mahdollistavat laajemman v\xc3\xa4rivalikoiman, mutta tarkan reaktiol\xc3\xa4mp\xc3\xb6tilan asettaminen niille on vaativampaa.\n_START_SECTION_\nL\xc3\xa4mp\xc3\xb6tilaan reagoivat nestekiteet\n_START_PARAGRAPH_\nJotkin nestekiteet kykenev\xc3\xa4t muuttumaan eri v\xc3\xa4risiksi eri l\xc3\xa4mp\xc3\xb6tiloissa.\xc2\xa0T\xc3\xa4m\xc3\xa4 muutos johtuu materiaalin kristallirakenteen kyvyst\xc3\xa4 heijastaa tiettyj\xc3\xa4 aallonpituuksia valikoivasti, koska se kykenee muuttumaan matalan l\xc3\xa4mp\xc3\xb6tila-alueen kristallimuodon, anisotrooppisen\xc2\xa0kiraalin\xc2\xa0tai nemaattisen muodon ja korkean l\xc3\xa4mp\xc3\xb6tila-alueen isotrooppisen\xc2\xa0nestem\xc3\xa4isen muodon v\xc3\xa4lill\xc3\xa4.\xc2\xa0Ainoastaan nemaattisella mesofaasilla\xc2\xa0on l\xc3\xa4mp\xc3\xb6herkki\xc3\xa4 ominaisuuksia, mik\xc3\xa4 rajoittaa materiaalin toiminnallista l\xc3\xa4mp\xc3\xb6tila-aluetta._NEWLINE_Kiertyneess\xc3\xa4 nemaattisessa muodossa molekyylit ovat suuntautuneet kerroksittain suunnan muuttuessa s\xc3\xa4\xc3\xa4nn\xc3\xb6llisesti, mist\xc3\xa4 seuraa niiden tasainen jakaantuminen. Kiteiden l\xc3\xa4pi kulkeva valo aiheuttaa kerroksissa\xc2\xa0Braggin diffraktion, ja suurimman konstruktiivisen\xc2\xa0interferenssin\xc2\xa0aallonpituus heijastuu takaisin, mik\xc3\xa4 koetaan v\xc3\xa4riaistimuksena. L\xc3\xa4mp\xc3\xb6tilan muutos kristalleissa voi vaikuttaa kerrosten v\xc3\xa4liseen v\xc3\xa4limatkaan ja siten heijastuvaan aallonpituuteen.\xc2\xa0L\xc3\xa4mp\xc3\xb6herkkien nestekiden\xc3\xa4ytt\xc3\xb6jen v\xc3\xa4ri voi siis vaihdella heijastamattoman (mustan) ja\xc2\xa0spektriv\xc3\xa4rien v\xc3\xa4lill\xc3\xa4, l\xc3\xa4mp\xc3\xb6tilasta riippuen: tyypillisesti korkeassa l\xc3\xa4mp\xc3\xb6tilassa sini-violettina ja matalassa l\xc3\xa4mp\xc3\xb6tilassa puna-oranssina. Se, ett\xc3\xa4 sininen on lyhyempi aallonpituus kuin punainen, osoittaa, ett\xc3\xa4 et\xc3\xa4isyys kerrosten v\xc3\xa4lill\xc3\xa4 pienenee l\xc3\xa4mmitett\xc3\xa4ess\xc3\xa4.\n_START_SECTION_\nLeukov\xc3\xa4riaineet\n_START_PARAGRAPH_\nL\xc3\xa4mp\xc3\xb6herk\xc3\xa4t v\xc3\xa4riaineet perustuvat leukov\xc3\xa4riaineiden kemiallisiin seoksiin. V\xc3\xa4rinmuutos tapahtuu yleens\xc3\xa4 v\xc3\xa4ritt\xc3\xb6m\xc3\xa4n leukomuodon ja v\xc3\xa4rillisen muodon v\xc3\xa4lill\xc3\xa4. V\xc3\xa4riaine siirret\xc3\xa4\xc3\xa4n materiaalille yleens\xc3\xa4 mikrokapseloituna pigmenttin\xc3\xa4 sideaineeseen sekoitettuna. _NEWLINE_L\xc3\xa4mp\xc3\xb6herkkien painov\xc3\xa4rien toiminnallinen osa koostuu yleens\xc3\xa4 ainakin kolmesta komponentista: v\xc3\xa4riaine, kehitin ja liuotin, jotka on eristetty ymp\xc3\xa4rist\xc3\xb6lt\xc3\xa4 suojaaviin useimmiten epoksista tai melamiiniresiinist\xc3\xa4 valmistettuihin polymeerikapseleihin. L\xc3\xa4mp\xc3\xb6herk\xc3\xa4n painov\xc3\xa4rin sis\xc3\xa4lt\xc3\xa4mien mikrokapseleiden koko on tyypillisesti noin kymmenkertainen perinteisesti painov\xc3\xa4reiss\xc3\xa4 k\xc3\xa4ytett\xc3\xa4viin pigmentteihin verrattuna. _NEWLINE_Altistuminen UV-s\xc3\xa4teilylle, liuottimille ja korkeille l\xc3\xa4mp\xc3\xb6tiloille lyhent\xc3\xa4\xc3\xa4 leukov\xc3\xa4riaineiden ja niihin perustuvien painov\xc3\xa4rien elinik\xc3\xa4\xc3\xa4.\xc2\xa0Yli 200\xe2\x80\x93230 \xc2\xb0C\xc2\xa0l\xc3\xa4mp\xc3\xb6tila aiheuttaa tyypillisesti peruuttamatonta vahinkoa leukov\xc3\xa4riaineille. Jo yli 140 \xc2\xb0C:n l\xc3\xa4mp\xc3\xb6tila voi aiheuttaa vaurioita. Jotkin yhdisteet kest\xc3\xa4v\xc3\xa4t valmistusprosessin aikana tapahtuvaa lyhytaikaista altistusta noin 250 \xc2\xb0C:n l\xc3\xa4mp\xc3\xb6tilalle. Mik\xc3\xa4li v\xc3\xa4riainetta sis\xc3\xa4lt\xc3\xa4v\xc3\xa4t polymeerikapselit vaurioituvat, v\xc3\xa4ri menett\xc3\xa4\xc3\xa4 kykyns\xc3\xa4 muuttua l\xc3\xa4mm\xc3\xb6n vaikutuksesta. Leukov\xc3\xa4riaineisiin perustuvilla painov\xc3\xa4reill\xc3\xa4 on yleens\xc3\xa4 verrattain heikko valonkesto. _NEWLINE_Esimerkkin\xc3\xa4 k\xc3\xa4yt\xc3\xa4nn\xc3\xb6n sovelluksesta on Hypercolor-muoti, jossa\xc2\xa0kideviolettilaktonia, heikkoa happoa, ja erotettavissa olevaa suolaa\xc2\xa0dodekanoliin\xc2\xa0liuotettuna sis\xc3\xa4lt\xc3\xa4v\xc3\xa4t mikrokapselit\xc2\xa0kiinnitet\xc3\xa4\xc3\xa4n kankaaseen. Kun liuotin on kiinte\xc3\xa4, v\xc3\xa4riaine on sen laktoni leukomuodossa. Liuottimen sulaessa suola hajoaa, pH mikrokapselin sis\xc3\xa4ll\xc3\xa4 laskee, v\xc3\xa4riaine protonoituu, sen laktonirengas aukeaa, ja sen absorboimien aallonpituuksien spektri siirtyy huomattavasti, jonka seurauksena se n\xc3\xa4kyy syv\xc3\xa4n violettina. T\xc3\xa4ss\xc3\xa4 tapauksessa n\xc3\xa4kyv\xc3\xa4 l\xc3\xa4mp\xc3\xb6herkkyys on itse asiassa halokromaattisuutta.\n_START_SECTION_\nPaperit\n_START_PARAGRAPH_\nL\xc3\xa4mp\xc3\xb6herkk\xc3\xa4\xc3\xa4 paperia k\xc3\xa4ytet\xc3\xa4\xc3\xa4n l\xc3\xa4mp\xc3\xb6tulostimissa. Esimerkkin\xc3\xa4 t\xc3\xa4st\xc3\xa4 on fluoraaniv\xc3\xa4riaineen ja oktadesyylifosfonaattihapon kiinte\xc3\xa4ll\xc3\xa4 seoksella kyll\xc3\xa4stetty paperi.\xc2\xa0T\xc3\xa4m\xc3\xa4 seos on vakaa kiinte\xc3\xa4ss\xc3\xa4 olomuodossa. Kun happo sulaa, v\xc3\xa4riaine altistuu nestem\xc3\xa4isess\xc3\xa4 muodossa kemialliselle reaktiolle ja saa protonoidun v\xc3\xa4rillisen muodon.\xc2\xa0T\xc3\xa4m\xc3\xa4 tila j\xc3\xa4\xc3\xa4 pysyv\xc3\xa4ksi kun materiaali muuttuu j\xc3\xa4lleen kiinte\xc3\xa4ksi.\n_START_SECTION_\nEp\xc3\xa4orgaaniset materiaalit\n_START_PARAGRAPH_\nL\xc3\xa4hes kaikki ep\xc3\xa4orgaaniset yhdisteet\xc2\xa0ovat jossain m\xc3\xa4\xc3\xa4rin l\xc3\xa4mp\xc3\xb6herkki\xc3\xa4. Useissa tapauksissa puhutaan kuitenkin vain v\xc3\xa4h\xc3\xa4isest\xc3\xa4 v\xc3\xa4rinmuutoksesta. Esimerkiksi, titaanidioksidi ja sinkkioksidi ovat valkoisia huoneenl\xc3\xa4mm\xc3\xb6ss\xc3\xa4, mutta kuumennettaessa muuttuvat keltaiseksi. Vastaavasti indium(III)oksidi on keltainen ja tummuu kelta-ruskeaksi, kun sit\xc3\xa4 kuumennetaan. Lyijymonoksidia\xc2\xa0kuumennettaessa tapahtuva v\xc3\xa4rinmuutos on samanlainen. V\xc3\xa4rin muutos liittyy muutoksiin n\xc3\xa4iden materiaalien s\xc3\xa4hk\xc3\xb6kemiallisissa ominaisuuksissa, kuten viritystilassa.'